**Lausunnoista perittävät maksut 31.1.2022 alkaen**

Pohjois-Pohjanmaan sairaanhoitopiirin alueellisen lääketieteellisen tutkimuseettisen toimikunnan antamista lausunnoista perittäviin maksuihin sovelletaan tutkimuslain (488/1999) 17 §:ssä ja valtion maksuperustelain (150/1992) 6 §:ssä säädettyjä perusteita.

**Alueellinen lääketieteellinen tutkimuseettinen toimikunta perii antamistaan lausunnoista**

**seuraavat maksut** (PPSHP/17361/02.09.00.00/2021):

 1) lausunto uudesta tutkimussuunnitelmasta 2 850 euroa

 2) lausunto tutkimussuunnitelman muutoksesta 900 euroa

Maksua ei peritä ilman ulkopuolista rahoitusta tai julkisen terveydenhuollon toimintayksikön, korkeakoulun, tutkimuslaitoksen tai muun julkisen tai yleishyödyllisen yhteisön rahoituksella toteutettavasta tutkijalähtöisestä tutkimuksesta annetusta lausunnosta. Selvitys rahoituksesta on liitettävä tutkimussuunnitelmaan.

Maksupäätöstä sovelletaan kaikkiin niihin päätöksiin, jotka edellyttävät lääketieteellisen tutkimuseettisen toimikunnan harkintaa ja lausuntoa. Jos tutkimussuunnitelma on saatettu uudelleen eettisen toimikunnan käsiteltäväksi, uudesta lausunnosta ei peritä maksua.

**Lääketutkimuksia koskevat maksut**

Lääketutkimusten tutkimussuunnitelman muutoksiin liittyvistä lausunnoista peritään Sosiaali- ja terveysministeriön alueellisen eettisen toimikunnan ja valtakunnallisen lääketieteellisen tutkimuseettisen toimikunnan lausunnoista perittävistä maksuista annetun asetuksen (1171/2020) mukainen maksu. Maksupäätöstä sovelletaan kaikkiin niihin päätöksiin, jotka edellyttävät lääketieteellisen tutkimuseettisen toimikunnan harkintaa ja lausuntoa.

**Biopankkitoimintaa koskevat maksut**

Biopankkilain ja kudoslain nojalla annetuista lausunnoista peritään seuraavat maksut:

 1) näytteiden siirto biopankkiin 2850 euroa

Edellä tarkoitettua maksua ei peritä, jos lausuntoa pyytää julkisen terveydenhuollon toimintayksikkö, korkeakoulu, tutkimuslaitos tai muu julkisella tai yleishyödyllisellä rahoituksella toimiva yksikkö tai yhteisö.